En vindmølle på Græshedevej syd for Hjørring brød mandag eftermiddag i brand. Nordjyllands Beredskab er i gang med slukningsarbejdet.

Nordjyllands Beredskab er lige nu til stede ved en vindmølle, der er brudt i brand. Der er tale om en 32 meter høj vindmølle, som er privatejet. Den har været i brand siden klokken 13.20. - Det er oppe i tårnet, der er udbrudt ild. Vores problem var så, at møllen ikke rigtigt ville stoppe. Så nu har vi tilkaldt vindmøllefirmaet, der normalt servicerer den, og de er ved at stoppe den. Vi får låst vingerne, så vi er sikre på, at den ikke producerer strøm, siger beredskabsinspektør Jesper Ludvigsen fra Nordjyllands Beredskab. Vindmøllen står på Græshedevej syd for Hjørring. Her kom en af TV2 Nords seere forbi, og filmede den brændende mølle. Ifølge beredskabsinspektøren er ilden stort set gået ud sig selv her mandag eftermiddag. - Vi ved ikke endnu, hvorfor den er brudt i brand. Men vi holder snitterne væk, indtil vingerne står helt stille, slutter beredskabsinspektøren.